נתנאל ובת-אל אפשטיין

נתנאל אפשטיין

פרק זה דורש עריכה. אתם מוזמנים לתרום לוויקיפדיה ולערוך אותו. הסיבה לכך: פירוט מוגזם וסופרלטיבי על התפתחותו האמנותית.
נולד להאוורד ושירלי אפשטיין, עולים מבריטניה. בילדותו עברה המשפחה לגבעת זאב. כשהיה בן שמונה, בעקבות עבודתו של האב, עברה המשפחה למנצ'סטר לשלוש שנים. אמו של הילד שישב ליד נתנאל כאשר היה בכיתה ו', הייתה אחת מהעורכות של העיתון jewish telegraph ובהצעתה, התחיל לצייר קומיקסים לעיתון היהודי המחוזי של צפון מערב אנגליה. הקומיקס היה בן שורה אחת או שניים על כלב בשם Pickle וחבריו, והיה מודפס בשחור לבן פעם בכמה שבועות.
כשחזרו לישראל, ניסה לפתח דמויות לסדרת קומיקס פרי עטו, באנגלית, בהשראת סדרות הקומיקס אסטריקס וטינטין. 
בערב חג הסוכות תשס"ג נרצח חבר של משפחתו בפיגוע ברחוב אלנבי - יוני ג'סנר, בחור בן 19 שהקדיש את חייו לחיזוק יהדות סקוטלנד. בעקבות כך החליט נתנאל לכתוב קומיקסים שעוסקים בחיזוק הזהות היהודית והישראלית.
כאשר למד בישיבת הכותל, צייר סיכומי סוגיות בגמרא בצורת קומיקס, ובעידוד ראש הישיבה הרב מוטי אלון היה תולה אותם על לוח המודעות שבכניסה לבית המדרש. בין הרבנים שקראו את הקומיקסים בישיבה ניתן למנות את הרב אביגדר נבנצאל.
בשנת תשס"ח, במהלך לימודיו בישיבת הכותל התחתן עם בת-אל לבית מלמד. כעבור כמה חודשים עבור לגור במעלה חבר. כעבור כשנה, ישראל זעירא, יו"ר הארגון "ראש יהודי" המתגורר גם הוא ביישוב, הציע לזוג לפרסם קומיקס שבועי בעלון השבת של ראש יהודי. ב-2012 יצא ספר המאגד קומיקסים אלו. כעבור כמה חודשים, החלו לפרסם עמוד קומיקס שבועי בעלון "הדף השבועי" של תנועת "מבראשית" בהמלצת הרב מוטי אלון שעמד בראשה.
לאחר מכן, ישראל זעירא הגה את הרעיון של סדרת ספרי הקומיקס "הגיע הזמן" - סדרת קומיקס ציונית-דתית בדיונית שכתב הזוג על משפחה שקופצת בזמן עם כבש שיודע לדבר עברית, בהוצאת ראש יהודי. הסדרה משלבת בתוכה את תורת הרב קוק והחסידות מתוך הערכה רבה למדינת ישראל, לעם ישראל ולהחשת הגאולה.
כעבור כשנה וחצי, פנו אליהם מלשכת הרב מרדכי אליהו בבקשה ליצור ספר קומיקס על הרב. בעקבות כך יצרו את סדרת ספרי הקומיקס "אביהם של ילדי ישראל" המונה 6 ספרים.
לאחר מכן, ביוזמת הרב משה שילת פנו אליהם מעמותת גוונים המוציאה לאור ספרי לימוד של הרמב"ם היומי, במטרה ליצור קומיקס על סדר ספר המצוות לרמב"ם. כך יצרו הזוג קומיקס העוסק בכך דרך עיניהם של אח ואחות בשם עוז והדר. תחילה יצא חלק ראשון של הקומיקסים בתור יומן בית ספר ששווק ישירות דרך משרד החינוך. לאחר מכן יצא לחנויות ספר בשני כרכים המסע המופלא של עוז והדר. ספרים אלו עברו פיקוח ובקרה של הרב אבי גיסר.
לאחר מכן, פנה לזוג הרב משה שילת בבקשה לעבד את ספר התניא לקומיקס. עד כה יצאו שני כרכים בשם "הדרך הארוכה קצרה". הרעיון המרכזי בספר התניא הגורס כי לכל יהודי יש "נפש בהמית" הוצג בצורת באפלו בלתי–נראה בשם "באפל" המלווה את הגיבור, עמית בונן (הרומז לאדם המתבונן). ההשראה והרבה מהרעיונות לספר זה הגיעו לנתנאל מסדרת הספרים "חומריו האפלים" של פיליפ פולמן.
מ-2015 מפרסמים הזוג סיפור בהמשכים בשם "איזהו גיבור" במגזין "ילדים" מבית "פנימה". הסיפור עוסק בגיבור על צעיר ישראלי בשם דרור יקרא המקבל את כוחותיו העל–טבעיים מהתחזקות בעבודת ה' ומאבד אותם כשנופל לגאווה.
ב-2017 יצאו הספרים "הרבי של כולנו" על הרבי מליובאויטש ו"מאורי האש" על רבי שניאור זלמן מלאדי.
ב-2018 החל ללמוד תסריטאות בתורת החיים - בית הספר לקולנוע יהודי מתוך שאיפה ליצור סרט אנימציה של קדושה באורך מלא. הוציא את הספרים "מאורי האש" על רבי זושא מאניפולי ורבי אלימלך מליז'ענסק, ורבי לוי יצחק מברדיטשב.

אנימציה

מגיל צעיר עקב בהתלהבות אחרי שיטות באנימציה והיה לו חלום לעבוד כאנימטור באולפני וולט דיסני. בשנת ה'תשע"ד, בעידוד חברת–משפחה שביקשה פרויקט אנימציה, למד ב-IAC - המכללה הישראלית לאנימציה במסלול אנימציה קלאסית, קורס העשרה בכלים וטכניקות לאנימטורים וקורס איור דיגיטלי מתקדם. בעקבות כך החלו הזוג לעסוק גם באנימציה קלאסית מצוירת, אנימציית סטופ מושן (בעיקר בפלסטלינה) ואנימציית פלאש. הם יוצרים סרטונים קצרים עבור ארגונים (כגון ארגון חותם, קרן אחד לאחד, ראש יהודי, איגוד רבני הקהילות ומיזם רוח ותקשורת) ולקוחות פרטיים.

בת-אל אפשטיין

נולדה וגדלה במצפה יריחו ולמדה במגמת אומנות באולפנת צביה במעלה אדומים. למדה אמנות אצל הצייר מנחם הלברשטט. כשהתחתנה, זנחה את העיסוק באמנות על מנת להשקיע בגידול הילדים, אך החלה לעזור לנתנאל פה ושם ב"סגירת פינות" בכתיבת הקומיקסים, עד שנהייתה שותפה מלאה במלאכה. האירוע שדחף אותה לחזור לבטא את כישרונה היה פטירת סבתה. במקביל, עסקה ביצירות אמנותיות קטנות ובמתנות אישיות וערכה מספר תערוכות. בעקבות פטירת סבתה, החליטה לחזור גם לציור, והלכה ללמוד ציור בצבעי שמן אצל יניב דרור פוגל. היא עוסקת בעיצוב כתובות, מתנות אמנותיות אישיות, עיצוב אלבומים ותפירה. בתשע"ו התבקשה להצטרף לצוות המורות של "אולפנית חברון" אשר נוסדה באותה תקופה, ומאז מלמדת אומנות בפורום כיתתי ועורכת שיעורי ציור ופיתוח באופן פרטי. בתשע"ז למדה צילום אומנותי מקצועי אצל יעל גולדשטיין בסטודיו "כגוונא".
פרויקט הגמר שלה "חיים בסרט" זכה בשנת 2007 בתערוכת אמנים צעירים במוזיאון בית לוחמי הגטאות. הפרויקט כלל חמישה דיוקנאות של הוריה, אחיה, אחותה ועצמה.

השראה

כל היצירות של הזוג מושתתות על משנתו של הרב מוטי אלון ומבוססות על תורות שפרסם ובהתייעצות איתו, וגם על שיעורי הרב ארז משה דורון. ספרים אחדים מסדרת "הגיע הזמן" מבוססים גם על מהלכים של הרב משה בלייכר והרב צבי ישראל טאו.
את ההשראה היצירתית מקבלים הזוג מסרטי וולט דיסני, ספרי הארי פוטר, סדרת ארטמיס פאול, אסטריקס, טינטין, סדרת הסיטקום האמריקאית "צער גידול בנות", מונטי פייתון, ודמויות מהחיים האמיתיים שלהם.